Správa o činnosti Antidopingového výboru Slovenskej republiky

	Antidopingový výbor Slovenskej republiky /ďalej len “ADV SR”/ je mimovládna organizácia so špecifickým zameraním činnosti. Bol založený dňa 29. septembra 1992 na základe zákona č. 83/1990 Z. z. o združovaní občanov. 

	Základným poslaním ADV SR je zabezpečovanie antidopingového programu v pôsobnosti Slovenskej republiky na základe Dohovoru proti dopingu Rady Európy (SR pristúpila k Dohovoru dňa 6. mája 1993) a medzinárodnej Charty proti dopingu v oblasti športu.

      	V súlade s Dohovorom proti dopingu Rady Európy, príslušných programových dokumentov štátnej starostlivosti o telesnú kultúru a šport, s dôrazom najmä  na oblasť  vrcholového  športu  a  štátnej  športovej  reprezentácie, zabezpečuje ADV SR predovšetkým tieto hlavné úlohy:

1.	REALIZÁCIA DOPINGOVEJ KONTROLY 

	Dopingová kontrola sa vykonáva počas vrcholných domácich súťaží a na významných medzinárodných športových podujatiach - Majstrovstvách Európy a sveta vo všetkých vekových kategóriách, ktoré sa organizujú na území SR. Ďalej sa vykonáva testovanie formou mimosúťažnej dopingovej kontroly u športových reprezentantov SR, so zameraním hlavne  na rizikové športy a možnosti používania zakázaných látok z hľadiska dopingového účinku. Všetky dopingové kontroly sa uskutočňujú v súlade so športovo-technickými pravidlami jednotlivých športových zväzov a medzinárodných športových federácií.

	V rokoch 1993 - 2002 (v termíne do 31. 12. 2002) bolo vykonaných celkom 3 295  kontrolných testov (príloha 1), z toho 2 519 testov súťažnej a 776 testov mimosúťažnej dopingovej kontroly, celkovo v 28 druhoch športu (atletika, basketbal, biatlon, boby, cyklistika, dostihový šport, futbal, krasokorčuľovanie, kulturistika, ľadový hokej, lukostreľba, naturálna kulturistika, plávanie, rýchlokorčuľovanie, rýchlostná kanoistika, silový trojboj, softbal, synchronizované plávanie, šerm, tanečný šport, športy občanov so zdravotným postihnutím, triatlon, veslovanie, volejbal, vodné pólo, kanoistika na divokej vode a vzpieranie).  	

	Analýzou odobratých vzoriek bolo zistených celkom 72 pozitívnych  výsledkov (atletika, basketbal, tlak na lavičke, cyklistika, dostihy, fitness, judo, kulturistika, ľadový hokej, plávanie, pretláčanie rukou, rýchlostná kanoistika, silový trojboj, športový aerobik, veslovanie, volejbal, vzpieranie a zápasenie). Počas dopingovej kontroly boli zaznamenané aj ďalšie zistenia, ako napríklad nedostavenie  sa k dopingovej kontrole, odmietnutie dopingovej kontroly a preukázané napomáhanie dopingu športovca. Všetky pozitívne zistenia boli riešené disciplinárnym pokračovaním v zmysle predmetnej právnej úpravy a noriem pre výkon dopingovej kontroly.  
	
	ADV SR zabezpečuje v koordinácii so Slovenským olympijským výborom a Slovenským paralympijským výborom dopingovú kontrolu u nominovaných pretekárov na OH, ZOH, PH, ZPH, a  to najmä v predolympijskom období, predovšetkým vykonávaním testov mimosúťažnej dopingovej kontroly. Výsledky testov dopingovej kontroly olympionikov a paralympionikov v predolympijskom období boli vo všetkých prípadoch negatívne. 
	 							
2. 	SPOLUPRÁCA S ANTIDOPINGOVÝMI LABORATÓRIAMI

	V súčasnosti neexistuje v SR antidopingové laboratórium akreditované Medzinárodným olympijským výborom. Vzhľadom na túto skutočnosť bola v roku 2002 dôraznejšie rozvíjaná spolupráca s akreditovanými antidopingovými laboratóriami v zahraničí, ktorá bola orientovaná predovšetkým na zabezpečenie analýzy vzoriek dopingovej kontroly  a zisťovanie prítomnosti zakázaných látok u športových reprezentantov  SR, ale aj na zabezpečenie odborných informácií a kontinuálneho sledovania výskumu v oblasti negatívneho vplyvu dopingových látok na organizmus športovca.

	 Odobraté testy dopingovej kontroly boli zasielané do špecializovaných laboratórií v zahraničí: Institut für Biochemie DSH Köln (Nemecko), Institut für Dopinganalytik und Sportbiochemie Kreischa (Nemecko), Oddelení dopingové kontroly Všeobecnej fakultní nemocnice Praha (Česká republika). 

	S ohľadom na zvýšenie flexibility realizácie analýzy testov a s dôrazom na prehĺbenie účinnosti dopingovej kontroly, bola v tomto roku podpísaná zmluva o spolupráci s novým analytickým pracoviskom - ARC Seibersdorf Research GmbH, Dopingkontroll-Labor Seibersdorf (Rakúsko).   
   
3.	KOORDINÁCIA AKTIVÍT S ÚSTREDNÝMI ORGÁNMI ŠTÁTNEJ SPRÁVY

Základným  materiálom  pre  zabezpečenie  dopingovej kontroly na území SR je Dohovor
proti dopingu Rady Európy a jeho čiastočná reflexia v príslušných programových dokumentoch rozvoja športu, obsiahnutých v systéme štátnej starostlivosti o šport, ktoré sú vo výlučnej  kompetencii Ministerstva školstva SR a jeho sekcie štátnej starostlivosti o šport. MŠ SR poskytuje finančné prostriedky na zabezpečenie vlastnej realizácie testov dopingovej kontroly, ďalších aktivít bezprostredne súvisiacich so systémom dopingovej kontroly ako celku, a tiež  aj aktivít v oblasti medzinárodnej spolupráce, na činnosť sekretariátu ADV SR, vrátane mzdových prostriedkov pre dvoch profesionálnych pracovníkov. 

	Rozsah poukázaných finančných prostriedkov sa v roku 2002 výraznejšie priblížil k nevyhnutnému rámcu pre zabezpečenie dopingovej kontroly v systéme vrcholového športu SR. Pre dosiahnutie optimálneho stavu sa však ukazuje ako nevyhnutnosť zvýšiť finančný príspevok tak, aby bolo možné realizovať väčšie množstvo testov mimosúťažnej dopingovej kontroly.

	Dôležitú úlohu predovšetkým pri etablovaní formálnych a legislatívnych východísk v zdravotnej a farmakologickej oblasti zohráva Ministerstvo zdravotníctva SR (ďalej len „MZ SR“). Túto úlohu si však v tejto oblasti MZ SR ako ústredný orgán štátnej správy vo vzťahu k ADV SR neplní, prípadne plní len čiastočne  Napriek tomu, že v SR je používanie anabolických látok u mládeže klasifikované ako trestný čin v zmysle Trestného poriadku už od roku 1994, dodnes nie je zabezpečené uvedenie vykonávacieho predpisu do platnosti. Vzhľadom na vzrastajúcu povinnosť a záväzky štátu riešiť problematiku používania dopingových látok, sú kompetencie ADV SR ako občianskeho združenia obmedzené len do roviny iniciatívnych a odborných aktivít, bez ďalšej možnosti ich priameho riešenia a zabezpečenia.

	V zmysle  Dohovoru proti dopingu Rady Európy a na základe vlastných aktivít, spolupracuje ADV SR s  Ústrednou colnou správou SR a Štátnym veterinárnym ústavom SR.

Napriek mnohým aktivitám a opakovaným podnetom zo strany ADV SR sa v roku 2002 nepodarilo zabezpečiť podpísanie Dodatkového protokolu k Dohovoru proti dopingu Rady Európy, ktorý je otvorený k podpisu pre SR.  	

4. 	OPATRENIA NA OBMEDZENIE POUŽÍVANIA ZAKÁZANÝCH DOPINGOVÝCH LÁTOK   

	ADV SR účinne napomáha realizáciu opatrení na obmedzenie dostupnosti a používania zakázaných dopingových látok a dopingových metód v športovej praxi. V spolupráci s Toxikologickým a antidopingovým centrom Univerzity Komenského (ďalej len „TAC UK) je každoročne vykonávaná aktualizácia databázy liečivých prípravkov s dopingovým účinkom a liečiv bez obsahu zakázaných látok z hľadiska dopingového účinku, ktoré sú registrované a distribuované vo farmaceutickej sieti na území SR. Pre tento účel sú pravidelne vydávané publikácie a tieto informácie sú priebežne zverejňované napr. na internetovej stránke ADV SR. 

	Vývoj nových prípravkov vo farmaceutickej oblasti a ich zavádzanie na trh, ale aj v oblasti voľného predaja potravinových doplnkov výživy, zvyšuje riziko ich možného výskytu pri dopingovej kontrole a spôsobuje neúmerné zaťaženie i požiadavky na vzrastajúci rozsah informačnej databázy a rozsahu konzultácií, ktoré ADV SR poskytuje športovým zväzom a organizáciám, a tiež zdravotným pracoviskám v SR. 
 
5.	PRÍPRAVA KOMISÁROV DOPINGOVEJ KONTROLY

 	Realizácia a vlastný výkon dopingovej kontroly je spojený s prípravou komisárov dopingovej kontroly (ADV SR spolupracuje celkom s 51 komisármi) s celoslovenskou pôsobnosťou a koordináciou prípravy expertov pre uskutočňovanie antidopingovej kontroly v súlade s medzinárodnými normami Svetovej antidopingovej agentúry (ďalej len „WADA“) a Medzinárodného olympijského výboru (ďalej len „MOV“). S týmto  cieľom sú priebežne  organizované národné konferencie ADV SR a školenia komisárov dopingovej kontroly, ktoré sú  zamerané  na aktualizáciu informácií a osvojenie si úkonov a praktických zručností, viazaných  na celkové skvalitnenie vlastnej procedúry dopingovej kontroly. Úroveň podujatí býva umocnená účasťou zahraničných lektorov. 

6. 	ETABLOVANIE ČINNOSTI NÁRODNÉHO ANTIDOPINGOVÉHO LABORATÓRIA 

 	ADV SR priebežne napomáha svojou konzultačnou a informačnou činnosťou etablovanie Národného antidopingového laboratória, ktoré zatiaľ pôsobí v rámci TAC UK. V súčasnosti je toto pracovisko priestorovo dobudované, pokračuje  realizácia personálneho a prístrojového zabezpečenia, ako aj štandardizácia používanej metodiky analytickej činnosti. ADV SR napomáha zabezpečovať školenia pracovníkov TAC UK na popredných analytických pracoviskách v rámci Európy. 
 
Predmetné pracovisko priebežne spolupracuje s ADV SR, predovšetkým v oblasti explanácie farmakologických skupín látok, a tiež z hľadiska možného výskytu zakázaných látok, resp. látok s dopingovým účinkom. Prostredníctvom ADV SR je zabezpečovaná konzultačná činnosť pre športové hnutie.

7.   	VÝCHOVA PROTI DOPINGU

 	Výchovou  proti  používaniu  dopingu v  športe sleduje  ADV SR zníženie počtu prípadov
pozitívneho testovania športovcov, zvýšenie informovanosti profesijných skupín zabezpečujúcich a napomáhajúcich rozvoj športu, ktoré môžu poskytovať potencionálny priestor pre užívateľov dopingových látok. S týmto cieľom bola aktualizovaná a vydaná Smernica pre kontrolu a postih dopingu v športe, ktorá stanovuje pravidlá pre výkon dopingovej kontroly a je určená  pre športovcov, športových lekárov a funkcionárov. V tomto zmysle je priebežne vykonávaná permanentná aktualizácia internetovej stránky ADV SR, ktorá poskytuje základný prehľad o problematike antidopingu v športe.  
 
	Na zvýšenie informovanosti v oblasti právneho vedomia zabezpečil ADV SR spracovanie všeobecného prehľadu a východísk v trestnoprávnej zodpovednosti pri používaní dopingových látok v športe. Podieľal sa na organizovaní dvoch populárno-osvetových prednášok k problematike dopingu a aktuálnych otázok dopingovej kontroly pre školskú mládež. Spolupracuje tiež s občianskymi združeniami Športom proti drogám a Protidrogové fórum.

8.	KOORDINÁCIA AKTIVÍT SLOVENSKEJ REPUBLIKY V RADE EURÓPY

 	ADV SR napomáha svojou odbornou garanciou rozvoj a koordináciu aktivít  SR v Rade Európy na základe Dohovoru proti dopingu Rady Európy a jeho Monitorovacej skupiny, ktorej je ADV SR stálym členom. Počas zasadnutí Monitorovacej skupiny RE, na ktorých sa ADV SR aktívne podieľa, vyvíja diplomatické úsilie, významne iniciuje spoločný postup zmluvných strán pri komplexnom zabezpečení problematiky antidopingu a zabezpečuje informačnú bázu pri súhrnnom spracovaní Databázy národných antidopingových aktivít krajín Rady Európy. V zmysle Dohovoru proti dopingu Rady Európy tiež aktívne spolupracuje so Stálou misiou SR pri Rade Európy v Štrasburgu. 
    			
9.	ROZVOJ MEDZINÁRODNEJ SPOLUPRÁCE

 	Rozvoj medzinárodnej spolupráce sa uskutočňuje predovšetkým na úrovni vládnych a  mimovládnych organizácií, ktoré zabezpečujú koordináciu antidopingovej činnosti (napr. Council of Europe, World Anti-Doping Agency, Antidopingový výbor ČR, Australian Sports Drug Agency, Deutscher Sportbund, Sports Council UK, Canadian Sports Drug Center, Österreichisches Anti-Doping Komitee, United States Olympic Committee). 

	ADV  SR  zabezpečuje  účasť  svojich  zástupcov  na  vrcholných  medzinárodných podujatiach a participuje na odborných seminároch a konferenciách. Priebežne je zabezpečovaná koordinácia aktivít pri spracovávaní Svetového antidopingového kódexu, pri vlastnej kontrole používania zakázaných dopingových látok a dopingových metód, v  súlade so  zoznamom vydaným Medzinárodnou antidopingovou agentúrou, Lekárskou komisiou MOV, ako aj jednotlivých medzinárodných športových federácií.

	Zvlášť významná je spolupráca so Svetovou antidopingovou agentúrou (World Anti-Doping Agency - WADA), ktorú v roku 2000 založil MOV a ktorá postupne preberá iniciatívu v oblasti boja proti dopingu. V súčasnosti je kľúčovou organizáciou, ktorá rieši problematiku antidopingu komplexne a na globálnej úrovni.
 
Na základe rozhodnutí Výboru rady ministrov Rady Európy, záverov zo zasadnutí Medzinárodných medzivládnych skupín pre antidoping v športe (Sydney/2000, Oslo/2001, Kapské Mesto/2001, Kuala Lumpur/2002, Moskva/2002, Paríž/2003) a uznesenia Konferencie ministrov zodpovedných za šport  (Bratislava/2001, Varšava/2002), vyplýva podiel SR na antidopingových aktivitách aj v oblasti postupného zjednotenia a harmonizácie pravidiel pre uskutočňovanie dopingovej kontroly, vrátane kompetencií (Svetový antidopingový kódex), používaného materiálu a spoločných postupov v prípade pozitívneho výsledku (Testovacie štandady dopingovej kontroly), stanovovania zakázaných látok (Zoznam zakázaných látok, Terapeutické použitie tolerovaných štandárd), a tiež spoločných postupov v analýze vzoriek (Podmienky akreditácie laboratórií ). 

	V zmysle medzinárodne schválených postupov bola SR zaviazaná k účasti na programe WADA. Finančný záväzok SR za rok 2002 v celkovej výške 11 261,- USD voči WADA bol splnený koncom roku.

	Oblasť dopingovej kontroly a predmetné kompetencie štátnej správy v súlade s Dohovorom proti dopingu Rady Európy, vzhľadom na svoju závažnosť postupne prerastajú rámec Európy a rozširujú  sa do celého sveta. V tejto súvislosti pripravuje UNESCO v spolupráci s Monitorovacou skupinou pre kontrolu Dohovoru proti dopingu Rady Európy etablovanie Svetového antidopingového dohovoru. 

	Narastajúci rozsah aktivít a medzinárodné záväzky SR, ako aj potreba profesionálneho riešenia predmetnej oblasti antidopingu, nevyhnutne predpokladajú organizačnú transformáciu doterajšieho Antidopingového výboru SR z občianskeho združenia na organizáciu agentúrneho typu so štátnym zastrešením.

Z hľadiska  ďalšieho  napredovania  antidopingového  programu  a  zvýšenia  miery exaktnosti a efektívnosti dopingovej kontroly v pôsobnosti Slovenskej republiky, ADV SR   priebežne zabezpečuje a napomáha riešenie nasledovných problémových okruhov:

1. 	ZJEDNOTENIE VÝCHODÍSK A PRAVIDIEL PRE VÝKON DOPINGOVEJ KONTROLY

	ADV SR sa podieľa na zjednocovaní východísk a pravidiel pre výkon dopingovej kontroly, ich zosúladením s Antidopingovým kódexom medzinárodného olympijského hnutia  a pravidlami dopingovej kontroly jednotlivých medzinárodných športových federácií. Ako nevyhnutnosť sa ukazuje celkové zjednotenie pravidiel dopingovej kontroly, vrátane exaktného vymedzenia zoznamu zakázaných látok, následného postihu za preukázané použitie dopingových látok, doriešenie unifikácie formálnych podmienok pre vlastnú dopingovú kontrolu a materiálneho zabezpečenia. 

2. 	RIEŠENIE PROBLÉMOVÝCH VÝCHODÍSK A NORIEM V OBLASTI LEGISLATÍVY A PRÁVA 

	ADV SR napomáha  priebežné spracovanie pasportizácie legislatívnych a právnych východísk realizácie dopingovej kontroly zmluvných strán Dohovoru proti dopingu Rady  Európy. V spolupráci s MZ SR sa podieľa na koncipovaní legislatívnych podkladov pre stanovenie trestnoprávnej zodpovednosti pri zneužívaní anabolických látok a látok s anabolickým účinkom u mládeže. 
	
3. 	ORGANIZAČNÉ VYMEDZENIE A STANOVENIE KOMPETENCIÍ  WADA

	Pre ďalšie napredovanie aktivít v oblasti antidopingu je dôležité organizačné vymedzenie a stanovenie kompetencií, rozsahu spolupráce, resp. koordinácie činností a ich vlastného výkonu medzi WADA a národnými antidopingovými organizáciami - agentúrami, Radou Európy a jej Monitorovacou skupinou Dohovoru proti dopingu Rady Európy a ďalšími vládnymi a mimovládnymi organizáciami participujúcimi na predmetnej oblasti antidopingu, vrátane zjednotenia vstupov koordinácie a informačného zabezpečenia.
		
4.	KOORDINÁCIA  DOPINGOVEJ KONTROLY Z ÚROVNE  WADA  

	Svojimi podnetmi sa ADV SR zúčastňuje na vytváraní princípov organizácie a financovania dopingovej kontroly z úrovne WADA, vrátane pomernej participácie národných antidopingových organizácií - agentúr  na samotnom výkone dopingovej kontroly, a to nielen na vlastnom území, ale aj na území zmluvnej strany Dohovoru proti dopingu Rady Európy, prípadne tretích strán.

5.	VYHĽADÁVANIE NOVÝCH METÓD ANALÝZY ZALOŽENÝCH NA NEINVAZÍVNOM PRÍSTUPE

Z hľadiska akceptácie všetkých noriem vzťahujúcich sa na športovú činnosť, ADV SR 
iniciuje vyhľadávanie nových metód analýzy, detekcie a vlastného stanovenia parametrov dopingových látok, založených na neinvazívnom prístupe pri odbere biologického materiálu. ADV SR participuje na zásadnom prepracovaní východísk a parametrov dopingovej kontroly, vrátane klasifikácie zakázaných látok z hľadiska ich opodstatneného dopingového účinku a škodlivého vplyvu na zdravie športovca.